Birthe Skaarup (DF), 2003-02-19:
Faktum er jo, som andre har været inde på, at vi lige har behandlet forslag til lov om markedsføring af sundhedsydelser, og med den lovgivning har Dansk Folkeparti samtidig givet udtryk for, at vi er positive over for det forslag, som ministeren fremlagde, netop det, at borgerne og patienterne får de rette informationer, så de kan træffe et kvalificeret valg, når de kommer i en situation, hvor de har brug for forskellige sundhedsydelser.
Vi har frit sygehusvalg og til dels frit valg af praktiserende læger.
Derfor synes vi også, at det er nødvendigt, at gennemsigtigheden for borgerne øges i de udbud, som foreligger, og det mener vi, at L 106 kan være et godt redskab til.
Men nu fremsætter Socialdemokratiet så et forslag om formidling af informationer i sundhedsvæsenet.
Det har ganske vist ikke noget med reklame eller markedsføring at gøre, men det er klart, at det skal ses - sådan ser vi det i hvert fald - som et alternativ til det omtalte forslag fra regeringen.
Konsekvenserne af dette beslutningsforslag vil være, at der skal fremsættes et lovforslag om etablering af en fælles informationskanal til borgerne om sundhedsydelser efter en række retningslinjer, som Socialdemokraterne har skitseret, hvor f.eks. alle autoriserede sundhedsudbydere kan informere om deres behandlinger.
Hvad enten man har en infokanal eller ej, kan man jo ikke som patient påregne, at alt kommer frem i dagens lys, ej heller eventuelle bivirkninger.
Socialdemokraterne vil have mere forbrugerinformation om sundhedsydelser, men efter vor vurdering praktiseres det jo allerede på nettet.
Og som andre har været inde på, vil danskerne jo med den aftale, som H:S, Indenrigs- og Sundhedsministeriet, Frederiksberg Kommune, Københavns Kommune, apotekerne og Amtsrådsforeningen har indgået, og som træder i kraft ved årsskiftet, kunne søge alle mulige oplysninger fra ventetid på hofteoperationer til at bestille tid online hos egen læge osv. osv.
Det er samlet i en sundhedsportal, og desuden vil jeg da også sige, at man allerede på nuværende tidspunkt kan gå ind og få en masse oplysninger via den kanal eller portal, som Apotekerforeningen har lavet på internet.
Det er jo meningen, at det er den, der skal integreres i sundhedsportalen, men der er jo også link til Sundhedsstyrelsen, så vi kan se, hvad der er omkring ventetider.
Det, der er lidt vigtigt efter Dansk Folkepartis mening, er, at sundhedspersoner får mulighed for at markedsføre deres ydelser efter samme regler som andre her i dette land i øvrige erhvervsgrupper, og at patienterne får mulighed for at vælge og selv tage stilling mellem de sundhedsydelser, som udbydes.
Socialdemokraternes forslag er efter min bedste overbevisning for formynderisk, idet de ønsker, at borgerne skal ind under en kappe, hvor man ikke som selvstændigt individ kan tage vare på sig selv og sine egne beslutninger. Vi mener også, at forslaget - uden at kunne regne ud, hvor meget det vil koste - er temmelig ressourcekrævende, og på den baggrund kan vi ikke støtte det. Men jeg vil endnu en gang påpege, at vi naturligvis ønsker alle de nødvendige informative oplysninger lagt frem til borgerne, men vi har også stor tillid til, at borgerne selv kan forstå at modtage de informationer og forstå selv at vælge ud fra egen vurdering, som der netop er lagt op til i det lovforslag, som vi tidligere har behandlet her i Folketinget.